অ্যাকশনে মোড়া ‘ধুরন্ধর’-এর ট্রেলার

ওয়েব ডেস্ক:চর্চায় ‘ধুরন্ধর’। আদিত্য ধর পরিচালিত অ্যাকশন থ্রিলার আলোড়ন সৃষ্টি করেছে নেটদুনিয়ায়। রণবীরের কেরিয়ারের সবথেকে দীর্ঘ ছবি হতে চলেছে নাকি ‘ধুরন্ধর’ (Dhurandhar)। এবার চমকে দিল ছবির সাসপেন্সে ভরা ট্রেলার। ৫ ডিসেম্বর মুক্তি ধুরন্ধর। ট্রেলারের জমজমাট অ্যাকশন দৃশ্য থাকা সত্ত্বেও রণবীর সিং (Ranveer Singh)-এর চরিত্রে বেশ কিছু সাসপেন্স তৈরি করেছে। ছবির মতোই দীর্ঘ এই ট্রেলারও। কিন্তু তারপরও তা সমস্ত অ্যাডভেঞ্চার ধরে রেখেছে।

রণবীর সিং ছাড়াও সঞ্জয় দত্ত, আর. মাধবন, অর্জুন রামপাল এবং সারা আলি খান এই সিনেমায় গুরুত্বপূর্ণ ভূমিকায় অভিনয় করেছেন। ট্রেলারের শুরুতেই অর্জুন রাম পালকে বলতে শোনা যাচ্ছে, ১৯৭১ সালের ভারত-পাকিস্তানের যুদ্ধের কথা। শুধু তাই নয়, সারা ট্রেলার জুড়ে দেখা গিয়েছে অক্ষয় খান্ন, আর মাধবনের চরিত্রগুলি। তবে কে আসলে ‘ধুরন্ধর’? কিংবা ছবিতে আর কী কী আসল চমক থাকবে তা খোলসা করেননি পরিচালক। ভারত-পাকিস্তানের তিক্ত সম্পর্কের সাক্ষী থেকেছে দেশের নাগরিকরা। এই ছবি বিশেষ বার্তা দেবে বলেও মনে করা হচ্ছে।